Locomotiva
A Locomotiva a l' è un veicolo ferroviaio dotou de motore, adatto a trainä i convogli. I tipi ciü comuni son quelli con motore elettrico (ciammæ frequentemente locomotori), diesel, diesel-elettrico; in passou l' è stæto molto diffüso a trasion a vapore. In te questô caxô a trasmisciôn dô movimento a l' avvegne solitamente da ô stantüffô ä röa attraverso testacrôxe e biella. Atri tipi de apparato motore son stæti prövæ, comme a türbinna (unna compagnia che a l' ha adottou questo scistema a l' è stæta a Union Pacific in te i Stati Unïi d'America); sensa troppo successo s' è sperimentou, zà da o secolo XIX, comme propellente, l' aia compressa. Segundo o tipo de servisio che devan svolge, se distingue e locomotive da manövra, destinæ a percorsci cürti a veloçitæ bassa, da quelle che effettuan o traino de i treni in sce e lunghe distanse. Un tipo particolare de locomotiva o l' è quello a cremagliera, che o se dövia in sce linee a forte pendensa e o l' è fornio de unna reua dentä che a l' ingranna in sce a cremagliera mexima.
E primme locomotive italianne[Càngia | modifica sorgente]
L' è ben noto che a primma ferrovia a inträ in servisio in Italia a l' è stæta a Napoli-Portici, inaugurä o 3 ottobre 1839. In sce questa linea faxeiva servisio due locomotive ingleixi, che portavan e denominasioin de Vesuvio e Bayard. Successivamente s' è svilüppou anche un' indüstria nasionale italianna; fra e case costruttrici l' è stæto pioniera l' Ansaldo de Sampedenna. O giorno 2 mazzo 1846 o Regno de Sardegna o conçedeiva a Philip Taylor e Federico Prandi un mutuo pe realizzä a Sampedenna un stabilimento meccanico che o poesse in te o gio de dui anni costruî e riparä locomotive. In te un testo pubblicou in te o 1851 o meximo Taylor o dichiara de avei costruio in te o 1848 un prototipo de motrice. In seguito a o dissesto finansiaio de a Taylor e Prandi, a ditta a finiva pe esse cedüa a un gruppo i cui esponenti ciü famosi ean Carlo Bombrini, Raffaele Rubattino e Giovanni Ansaldo (comme accomandataio). Ä fin de o 1855 a nöa Societæ a consegnava e primme due locomotive, unna de e quali a se ciammava Sampierdarena. A ferrovia fra Zena e Torin a l' ea inträ in servisio zà da o dixembre de o 1853, utilizzando da Busalla a Torin locomotive a trei asci Cockerill (Nümeræ SFAI - oscia Società Ferrovie Alta Italia 369-372), Hanswell (SFAI 801-804) e Stephenson (SFAI 701-702). In sce o træto de linea Pontedeximo-Busalla, con pendensa de o 35 pe mille, queste macchine lasciavan o posto a de atre locomotive, i famosi Mastodonti di Zovi (immatricolæ con i nümeri SFAI 1051-1070). Se trattava de macchine a 4 asci, destinæ a operä accoppiæ da a parte de o forno, in moddo da poei fä servisio con un fuochista ünico. Ean costruìe da a Cockerill (unna ditta belga).
Locomotori elettrici[Càngia | modifica sorgente]
I locomotori elettrici son alimentæ dall' esterno attraverso unna linea aerea de contatto. In rari caxi (soviatütto pe o passou, o ancon oua in ambito indüstriale) l' è stæto döviou l' alimentasion interna mediante batterie: ha funsiônou coscì, in Italia, a linea Monza-Trezzo-Bergamo e, in parte, a Pisa-Pontedera (ma queste linee ean classifichæ comme tranvie); o l' è o scistema scelto anche pe o ripristino de a ferrovia de Cogne in Valle d' Aosta, a cui avertüa a se sta però rivelando problematica. L' alimentasion con linea de contatto a pö esse a corrente continua o alternä; in Italia e linee FS dövian corrente continua a 3000 Volt; in passou çerte linee ean alimentæ con corrente alternä trifase a 3600 Volt e 16 Hertz. In Liguria a trifase a l' ha servio a linea de i Zovi da Pontedeximo a Busalla. De solito i locomotori elettrici han 4 o 6 asci motori. Quande o motore de trasion o l' è montou in sce unna carrossa passeggeri se parla de elettromotrice; un complesso de elettromotrici o se definisce elettrotreno
lmo_Latn lij_Latn lij_Latn lij_Latn lij_Latn lij_Latn